Jasper Lindsten

Jasper Christian Lindsten (s. 30. kesäkuuta 1994 Salo) on suomalainen jääkiekkoilija, joka pelaa SM-liigajoukkue Turun Palloseurassa. Hän on pelipaikaltaan vasen laitahyökkääjä.

Ura

Seuraura 
Lindsten on Salo HT:n kasvatti. Hän on viettänyt myöhemmät juniorivuotensa kuitenkin Turussa. Lindsten oli kaudella 2009–2010 Tepsin C-nuorten I-divisioonajoukkueen paras maalintekijä 15 osumallaan. Kaudella 2011–2012 hän oli Turun Palloseuran B-nuorten paras pistemies ja maalintekijä SM-karsinnoissa tehoilla 6+6=12. Lindsten voitti B-nuorten SM-hopeaa keväällä 2011 ja SM-pronssia keväällä 2012.

Kaudeksi 2011–2012 Lindsten nousi TPS:n SM-liigarinkiin, mutta hän ei tehnyt kuitenkaan vielä liigadebyyttiään. Lindsten debytoi TPS:n SM-liigajoukkueessa harjoituskaudella 2012, jolloin hän pelasi kaksi European Trophy-ottelua. SM-liigassa Lindsten debytoi 8. tammikuuta 2013 Tampereen Ilvestä vastaan. Hän sai ottelussa jääaikaa 9.08 minuuttia ja syöttöpisteen Rasmus Kulmalan tekemään maaliin. Yhteensä Lindsten pelasi kauden 2012–2013 aikana SM-liigassa 11 runkosarjaottelua tehden kaksi syöttöpistettä. Kaudella 2013–2014 hän oli TPS:n A-nuorten paras pistemies ja syöttäjä tehoilla 17+35=52. Lindsten voitti myös joukkueen sisäisen tehotilaston lukemalla +31. Hän pelasi kauden aikana kaksi SM-liigaottelua. Toukokuussa 2014 Lindsten teki vuoden mittaisen jatkosopimuksen TPS:n kanssa.

Marraskuussa 2014 TPS lainasi Lindstenin loppukauden 2014–2015 kattavalla sopimuksella Mestis-joukkue TUTO Hockeyn riveihin. Hän kuitenkin palasi loppukaudesta taas TPS:n vahvuuteen ja teki liigauransa avausmaalin 3. maaliskuuta 2015 Pelicansia vastaan. Lindsten palkittiin Ilta-Sanomien kolmen tähden tähtipelaajana ja Mika Suoraniemi valitsi hänet legendojen tähtien kakkostähdeksi. Lindsten jatkaa kaudella 2015–2016 vuoden mittaisella sopimuksella TUTOssa. Hän oli joukkueen paras pistemies ja syöttäjä tehoilla 11+30=41, joilla Lindsten jakoi Mestiksen pistepörssin yhdeksännen sijan Hermeksen Janne Kivilahden kanssa. Hän voitti myös TuTon sisäisen tehotilaston lukemalla +22. Lindsten oli TUTOn paras pistemies ja syöttäjä myös kevään 2016 pudotuspeleissä tehoilla 1+6=7. Hän voitti joukkueen sisäisen tehotilaston lukemalla +6. Lindsten teki lokakuussa 2015 11 ottelussa tehot 5+10=15 ja hänet valittiin Mestiksen lokakuun kuukauden pelaajaksi. 10. helmikuuta 2016 TUTO lainasi Lindstenin ja Hannu Kurun yhden ottelun ajaksi Espoo Bluesiin paikkaamaan joukkueen poissaoloja. Lindsten teki Tapparaa vastaan pelatussa ottelussa yhden maalin.

Lindsten palasi kaudeksi 2016–2017 kaksivuotisella sopimuksella TPS:ään. Hänen ensimmäinen kokonainen SM-liigakautensa toi 60 runkosarjaottelussa tehot 11+26=37 ja kuudessa playoff-ottelussa tehot 1+1=2. Lindsten oli runkosarjassa TPS:n kolmanneksi paras pistemies. Hän voitti koko SM-liigan tehotilaston lukemalla +28 ja palkittiin kauden päätteeksi Matti Keinonen -palkinnolla. Mestarien liigassa Lindsten jakoi TPS:n sisäisen tehotilaston voiton kolmen muun pelaajan kanssa lukemalla +5. Hän teki liigauransa ensimmäisen playoff-maalin kolmannessa puolivälieräottelussa 25. maaliskuuta 2017 alivoimalla Helsingin IFK:ta vastaan. Lindstenin osuma jäi TPS:n 4–1-voittoon päättyneen ottelun voittomaaliksi. HIFK kuitenkin lopulta voitti koko ottelusarjan ja eteni välieriin otteluvoitoin 4–2.

Kausi 2017–2018 Lindstenillä osoittautui varsin rikkonaiseksi. Hän oli marraskuussa 2017 sivussa alavartalovamman vuoksi. Tammikuussa 2018 Lindsten joutui puolestaan reiluksi kuukaudeksi sivuun vakavan silmävamman vuoksi, kun Jukureiden Ilmari Pitkäsen mailan lapa osui häntä silmään. Pudotuspeleissä Lindsten jätettiin ensimmäisen Saimaan Pallo vastaan pelatun puolivälieräottelun päätteeksi TPS:n kokoonpanon ulkopuolelle seuraavan neljän ottelun ajaksi, kun hänelle merkittiin avausottelusta teholukema –2. Lindsten palasi kokoonpanoon viidenteen otteluun 29. maaliskuuta 2018, jolloin hän ratkaisi joukkueelleen myös 1–2-vierasvoiton ensimmäisessä jatkoerässä ajassa 72.47. Lindstenin osuma ratkaisi TPS:lle myös välieräpaikan joukkueen voitettua ottelusarjan voitoin 4–2. Juha Kuokkanen valitsi hänet ottelun Alumnien tähtien ykköstähdeksi.

Lindsten siirtyi kaudeksi 2018–2019 kaksivuotisella sopimuksella Oulun Kärppiin. Hänen alkukautensa oli vaikea ja Lindsten sai ajoittain myös katsomokomennuksia, mutta hän kuitenkin nosti tasoaan kevätkaudella ja osoittautui myös hyväksi alivoimapelaajaksi. Lindsten jakoi kolmella osumallaan SM-liigan alivoimamaalipörssin voiton KalPan Tommi Jokisen kanssa. Finaaleissa hän nousi aina Kärppien ykkösketjuun. Lindsten voitti kauden päätteeksi SM-hopeaa. Kaudella 2019–2020 hän jäi Kärpissä varsin pieneen rooliin. Lindsten oli myös loukkaantumisen vuoksi sivussa marraskuun puolivälistä 10. tammikuuta saakka. Siirtotakarajalla, helmikuussa 2020 hän siirtyi kevääseen 2022 asti ulottuvalla sopimuksella Porin Ässiin. Lindstenin sopimuksen jälkimmäinen vuosi sisälsi option ulkomaille siirtymiseen korvausta vastaan. Joukkuetta valmentaa hänelle TPS:stä tuttu Ari-Pekka Selin. Lindsten ei kuitenkaan ollut siirtyessään täydessä pelikunnossa, eikä hän pelannut Ässissä loppukaudella otteluakaan. Seuran lääkärit ja Fysioteam katsoivat paremmaksi tehdä Lindstenille Porissa kokonaisvaltaisen arvion hänen pelikunnostaan. He lopulta päättivät, että Lindstenin täysimittaista harjoittelua rajoittanut alaraajavamma hoidetaan leikkauksella, jotta hän saisi kuntouttaa itseään rauhassa seuraavaa kautta varten.

Koska Lindsten ei päässyt kuntoutumisensa vuoksi valmistautumaan kunnolla kauteen 2020–2021, se jäi varsin rikkonaiseksi ja hän teki 44 runkosarjaottelussa vain kymmenen tehopistettä. Toukokuussa 2021 Ässät vahvisti, että Lindsten ei käyttänyt sopimuksessaan ollutta optiota ulkomaille siirtymisestä ja hän teki seuran kanssa vuoden mittaisen jatkosopimuksen. Kaudella 2021–2022 Lindsten jatkoi pääasiassa alemmissa ketjuissa ja hän teki 35 ottelussa vain tehot 1+8=9. Joulukuussa 2021 Ässät vuokrasi Lindstenin yhden ottelun ajaksi Rauman Lukkoon, kun joukkueessa oli useita poissaoloja koronavirustartuntojen ja muiden syiden vuoksi.

Kaudeksi 2022–2023 Lindsten siirtyi vuoden mittaisella sopimuksella Saksan toiseksi korkeimmalla sarjatasolla DEL2-liigassa pelaavan Eispiraten Crimmitschaun joukkueeseen.

Huhtikuussa 2023 Lindsten palasi kauden 2023–2024 kattavalla ja tryout-jakson sisältävällä sopimuksella Turun Palloseuraan. Syyskuussa hän sai seuraan jatkosopimuksen.

Maajoukkueura 
Lindsten pelasi alle 18-vuotiaiden Ivan Hlinkan muistoturnauksessa vuonna 2011. Yhteensä hän on pelannut kolme nuorten ja 15 poikien maaottelua.

Pelityyli 
Lindsten on kuvaillut itseään periksiantamattomaksi kahden suunnan pelaajaksi, joka pystyy pelaamaan hyvää puolustuspeliä ja tekemään tulosta hyökkäyspäässä sekä pelaamaan erikoistilanteiden mielellään sekä ali- että ylivoimaa.

Muuta 
Lindstenin isoveli Jesse ja pikkuveli Justus ovat pelanneet myös jääkiekkoa.

Tilastot

Lähteet

Viitteet 

Suomalaiset jääkiekkoilijat
Matti Keinonen -palkinnon voittajat
Turun Palloseuran pelaajat
Vuonna 1994 syntyneet
Elävät henkilöt